# **DECIZIA ETAPEI DE ÎNCADRARE**

## Nr. număr din zz.ll.aaaa

Draft

Ca urmare a solicitării de emitere a acordului de mediu adresate de **SC GEIGER GROUP ROMANIA SRL**, cu sediul în Str. Traian, Nr. 2, Bucureşti Sectorul 3 , Judetul Ilfov, , înregistrată la APM Sibiu cu nr. 4928/13.03.2017, în baza:

* **Hotărârii Guvernului nr. 445/2009** privind evaluarea impactului anumitor proiecte publice şi private asupra mediului, cu modificările şi completările şi ulterioare;
* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, cu modificǎrile şi completǎrile ulterioare, aprobată prin **Legea nr. 49/2011**,

autoritatea competentă pentru protecţia mediului APM Sibiu decide, ca urmare a consultărilor desfăşurate în cadrul şedinţei Comisiei de Analiză Tehnică din data de 05.04.2017 şi a completărilor înregistrate cu nr. 6356/29.03.2017, că proiectul **Amenajare iaz piscicol (exploatare agricolă – piscicultură, acvacultură) prin exploatare agregate minerale nisip şi pietriş** propus a fi amplasat în **Săcădate - extravilan, CF 106447, CF 106588, CF 106441, CF 106650 , CF 106655, CF 106649, CF 100831, CF 105295, CF 106891, CF 100786, CF 107247,** jud**. Sibiu, nu se supune evaluării** **impactului asupra mediului şi nu se supune evaluării adecvate**.

Justificarea prezentei decizii:

I. **. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:**

a) proiectul se încadrează în prevederile Hotărârii Guvernului nr. 445/2009, anexa nr. 2 pct. 2 lit. a) şi pct. 1 lit. f).

**1**. **Caracteristicile proiectului**

a) mărimea proiectului – perimetrul solicitat pentru amenajarea iazului piscicol prin exploatarea de agregate minerale nisip şi pietriş este amplasat în extravilanul localităţii Săcădate, conform Certificatului de Urbanism nr. 28 din 07.03.2017, emis de Primăria oraşului Avrig. Perimetrul este situat pe malul drept al râului Olt şi se ȋnvecinează cu terenuri agricole, staţia de sortare şi spălare agregate minerale ce aparţin beneficiarului. Categoria de folosinţă actuală a terenului este arabil 500 mp, terenul este proprietatea SC GEIGER GROUP ROMÂNIA SRL. Accesul se va face din DN 1 Sibiu-Braşov pre DJ 104F spre localitatea Săcădate, apoi pe un drum de exploatare balast de cca 0,7 km ȋn zona Prundu peste Olt.

Proiectul prevede realizarea unui iaz piscicol prin exploatarea agregatelor minerale de nisip şi pietriş. Forma geometrică a perimetrului este neregulată cu următoarele dimensiuni: lungimea medie 241 m şi lăţimea medie 126 m.

Pentru realizarea lui se folosește un perimetru de intervenție de cca 53.571 mp. După instituirea pilierilor de protecție de 3 m pe toate laturile perimetrului va rezulta suprafața afectată efectiv de lucrările de excavare, respectiv 49.199 mp. Din această suprafață va rezulta un iaz piscicol cu suprafața oglinzii de apă de 30359 mp.

Coordonatele amplasamentului în sistem de proiecţie STEREO 70, sunt următoarele:

|  |  |  |
| --- | --- | --- |
| Nr. pct. | X | Y |
| 1 | 472.859 | 452.005 |
| 2 | 472.877 | 452.081 |
| 3 | 472.598 | 452.143 |
| 4 | 472.385 | 452.191 |
| 5 | 472.330 | 452.163 |
| 6 | 472.218 | 452.186 |
| 7 | 472.208 | 452.128 |
| 8 | 472.579 | 452.058 |
| Suprafața iaz piscicol nr. 2 = 53.571 mp | | |

Iazul piscicol va avea următorii parametrii constructivi:

* suprafață luciului de apă va fi 30359 mp cu un volum de apă acumulat ȋn lac de 100184 mc;
* lungimea medie a iazului va fi de 241 m, iar lăţimea medie va fi de 126 m;
* cota de fund a iazului + 370,00 mdMN;
* taluzul cuvetei va fi realizat cu panta de 1:1,5,

Pilierii de siguranţă:

* faţă de cursul de râu Olt se va păstra o zonă de protecţi de cel puţin 150 m;
* faţă de proprietăţile ȋnvecinate se va păstra o distanţă de 2,0 m;
* faţă de drumul de exploatare se va păstra o distantă de 3,0 m;
* panta taluzurilor va fi de 1:1,5 pentru asigurarea stabilitatii acestora;
* cota de fund a iazului va fi de + 370,00 mdMN

Exploatarea agregatelor se va face ȋn două etape. În prima etapă se decopertează solul fertil de cca 30 cm grosime de pe suprafața ce urmează a fi excavată şi se depozitează temporar ȋn vecinătatea perimetrului pentru a fi reutilizat la refacerea terenului.

Urmează decopertarea stratului de steril, reprezentat de argila nisipoasă cu grosime medie de cca 1,5 m, care se depozitează temporar ȋn vecinătatea perimetrului, urmând să fie refolosită la refacerea terenului exploatat, prin depunere şi compactare.

Etapa a doua presupune excavarea stratului de nisip şi pietriș pe o grosime medie de cca 4 m, încărcarea lui ȋn autocamioane şi transportul la stația de sortare ȋn vederea prelucrării.

Exploatarea se realizează pe fâșii longitudinale de la vest la est cu lățimi de 15-20 m.

Sterilul din decopertă se va folosi pentru refacerea parțială a terenului exploatat şi la amenajarea taluzurilor amenajării piscicole, prin depunere şi compactare, iar solul vegetal va fi așternut pe terenul reamenajat şi pe taluzul amenajării piscicole, urmând sa fie înnierbat.

La finalul lucrărilor de excavare şi taluzare şi a consolidării malurilor lacului va rezulta o suprafață piscicolă de circa 30.359 mp, lac ce va fi populat cu crap şi caras, restul terenului fiind reamenajat şi redat circuitului agricol inițial.

Tehnologia de lucru va consta din excavarea ȋn subtrepte:

- subtreapta superioară va avea o grosime medie de 0,3 m şi va reprezenta excavarea solului vegetal;

- subtreapta a doua va avea o grosime de cca 1,5 m şi va reprezenta excavarea sterilului reprezentat de argile nisipoase;

- subtreapta a treia va avea o grosime medie de 4 m şi va fi reprezentată de nisip şi pietriş;

Ȋn faza de excavare, datorită condiţiilor geologice, aceasta se va realiza la zi ȋn balastieră, metoda de exploatare fiind derocarea mecanică cu excavatorul, ȋncărcarea ȋn autobasculante şi transport auto. Excavarea balastului se va face sub nivelul freatic.

Volumul total excavat din terenul ȋn care va fi excavat lacul este de cca 285.355 mc, din care coperta cca 88.559 mc iar nisip şi pietriș cca 196.796 mc.

Activitatea de excavare prin care va rezulta iazul piscicol se va desfășura pe parcursul a 2 ani de zile în baza a două permise de exploatare.

Alimentarea cu apă a folosinţei se va realiza prin infiltraţie din pânza freatică ȋntreţinută de cursul de apă Olt. Alimentarea folosinţei se face ȋn regim nominal.

b) cumularea cu alte proiecte – perimetrul de exploatare se învecinează cu staţia de sortare spălare agregate minerale ce aparţine beneficiarului;

c) utilizarea resurselor naturale– balast cca 196.796 mc; materialul excavat se încarcă direct în mijloace de transport

d) producţia de deşeuri:

Deşeurile rezultate direct din activitate sunt: material steril cod 01.01.01 – reprezentat de pătura de sol vegetal (73.799 mc). Solul din decopertă (cca 14.760 mc) va fi depozitat de jur împrejurul perimetrului de exploatare, iar la final se va utiliza ca sol vegetal la lucrările de refacere a mediului.

Deşeurile rezultate indirect din activitate: deşeuri menajere, uleiuri uzate ,anvelope uzate, deşeuri metalice, se vor colecta şi vor fi evacuate periodic în baza contractelor încheiate cu societăţi autorizate, în funcţie de fiecare tip de deşeu.

Pe amplasament nu vor exista instalații de gestionare a deşeurilor din industria extractivă conform H.G. nr. 856/2008 privind gestionarea deşeurilor din industriile extractive.

e) emisiile poluante, inclusiv zgomotul si alte surse de disconfort - emisiile în atmosferă de la executarea proiectului, nu vor avea un impact semnificativ asupra mediului.

f) riscul de accident, ţinându-se seama în special de substanţele si de tehnologiile utilizate - în cazul respectării normelor de protecţia muncii specifice, riscul de accident este nesemnificativ;

**2. Localizarea proiectului**

2.1 utilizarea existenta a terenului– funcţiunea actuală teren arabil; proiectul respectă dispoziţiile art. 71 din O.U.G. nr. 195/2005 privind protecţia mediului, cu modificările şi completările ulterioare, conform Certificatului de Urbanism nr. 28 din 07.03.2017, emis de Primăria oraşului Avrig şi a verificării documentaţiei de către geograf Mihaela Radu;

2.2 relativa abundenta a resurselor naturale din zona, calitatea si capacitatea regenerativa a acestora – nu este cazul;

2.3 capacitatea de absorbţie a mediului, cu atenţie deosebita pentru:

a) zonele umede - nu este cazul;

b) zonele costiere - nu este cazul;

c) zonele montane si cele împădurite – nu este cazul;

d) parcurile si rezervaţiile naturale – nu este cazul;

e) ariile clasificate sau zonele protejate prin legislaţia în vigoare, cum sunt: zone de protecţie a faunei piscicole, bazine piscicole naturale si bazine piscicole amenajate – nu este cazul;  
f) zonele de protecţie specială, mai ales cele desemnate prin Ordonanţa de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare, zonele prevăzute prin Legea nr. 5/2000 privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor Legii apelor nr. 107/1996, cu modificările şi completările ulterioare, şi Hotărârea Guvernului nr. 930/2005 pentru aprobarea Normelor speciale privind caracterul şi mărimea zonelor de protecţie sanitară şi hidrogeologică – conform Avizului de Gospodărire a Apelor nr. 16/23.03.2017, emis de Sistemul de Gospodărire a Apelor Sibiu;

g) ariile în care standardele de calitate a mediului stabilite de legislaţie au fost deja depăşite - nu este cazul;

h) ariile dens populate – nu este cazul;

i) peisajele cu semnificaţie istorica, culturala si arheologica - nu este cazul;

**3. Caracteristicile impactului potenţial**

a) extinderea impactului - impactul asupra mediului pe perioada implementării proiectului va fi local ;

b) natura transfrontalieră a impactului – nu este cazul;

c) mărimea si complexitatea impactului – ȋn perioada de execuţie a proiectului impactul asupra factorilor de mediu sol, subsol, apa freatică, vegetaţie va fi redus, în perioada de exploatare, impactul asupra mediului va fi nesemnificativ;

d) probabilitatea impactului – redusă**;**

e) durata, frecvenţa şi reversibilitatea impactului – pe perioada de execuţie a lucrărilor – impactul poate fi neglijabil ȋn condiţiile respectării tuturor măsurilor impuse.

**II. Motivele care au stat la baza luării deciziei etapei de încadrare în procedura de evaluare adecvată sunt următoarele:**

Proiectul nu se încadrează în prevederile art. 28 din O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare.

**Condiţiile de realizare a proiectului:**

* respectarea întocmai a proiectului propus spre avizare;
* executarea lucrărilor, vor respecta normele legale în vigoare: sanitare, de prevenire şi stingere a incendiilor şi de protecţia muncii;
* se vor lua măsuri pentru evitarea poluării accidentale a factorilor de mediu pe toată durata execuţiei lucrărilor;
* nu se va degrada mediul natural sau amenajat, prin depozitări necontrolate de deşeuri de orice fel;
* managementul deşeurilor generate de lucrări va fi în conformitate cu legislaţia specifică de mediu şi va fi în responsabilitatea titularului de proiect;
* utilajele utilizate pe durata de realizare a lucrărilor, precum şi mijloacele de transport, vor avea o stare tehnică corespunzătoare, astfel încât să fie exclusă orice posibilitate de poluare a mediului înconjurător cu combustibil ori material lubrifiant direct sau indirect;
* se interzice abandonarea, înlăturarea sau eliminarea deşeurilor în locuri neautorizate;
* conform prevederilor Ord. 1798/2007 pentru aprobarea Procedurii de emitere a autorizat de mediu, cu modificările şi completările ulterioare, pentru activităţile înscrise la cod CAEN 0812 – extracţia pietrişului şi nisipului; extracţia argilei şi caolinului şi cod CAEN 0322 – acvacultura ȋn ape dulci – este necesară solicitarea şi obţinerea autorizaţiei de mediu.

Conform art.22, alin (1) din H.G. nr. 445/2009, titularul are obligaţia de a notifica în scris Agenţia pentru Protecţia Mediului Sibiu despre orice modificare a datelor /informaţiilor care au stat la baza luării deciziei etapei de încadrare.

Conform art. 49 alin (3) şi (4) din Ordinul 135/2010 privind aprobarea Metodologiei de evaluare a impactului asupra mediului pentru proiecte publice şi private, la finalizarea lucrărilor, veţi notifica Agenţia pentru Protecţia Mediului Sibiu în vederea efectuării unui control de specialitate pentru verificarea respectării prevederilor prezentei decizii. Procesul verbal întocmit în urma controlului se va anexa şi va face parte din procesul verbal de recepţie la terminarea lucrărilor.

**Proiectul propus nu necesită parcurgerea celorlalte etape ale procedurii de evaluare a impactului asupra mediului şi nu se supune evaluării adecvate.**

**Prezenta decizie a fost emisă în 3 (trei) exemplare, fiecare exemplar având un număr de 5 (cinci) pagini, semnate şi ştampilate.**

Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/2004, cu modificările şi completările ulterioare.

**DIRECTOR EXECUTIV, ŞEF SERVICIU AVIZE,**

**Ionel Stelian NAICU ACORDURI, AUTORIZAŢII**

**Ruxandra HAŞEGAN**

**Întocmit,**

**Geogr. Mihaela RADU**